## Pravilnik o pasminama, broju i načinu korištenja lovačkih pasa za lov

### NN 62/2006 (2.6.2006.), Pravilnik o pasminama, broju i načinu korištenja lovačkih pasa za lov

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1500**

Na temelju članka 67. stavka 3. Zakona o lovstvu (»Narodne novine«, br. 140/05.)
ministar poljoprivrede, šumarstva i vodnoga gospodarstva donosi

## PRAVILNIK

### O PASMINAMA, BROJU I NAČINU KORIŠTENJA LOVAČKIH PASA ZA LOV

I. OPĆA ODREDBA

Članak 1.

Ovim se Pravilnikom propisuju pasmine i broj lovačkih pasa za lov na pojedinu
vrstu divljači u određenim područjima, najmanji potreban broj lovačkih pasa za
lov te način izdavanja Uvjerenja o položenom ispitu prirođenih osobina.

II. LOVAČKI PSI

Članak 2.

Lovački psi u smislu ovog Pravilnika jesu svi psi koji udovoljavaju potrebama za
lov i imaju položen ispit prirođenih osobina.
U lovu se mogu rabiti lovački psi koji su registrirani kod Hrvatskoga kinološkog
saveza (u daljnjem tekstu: HKS) i imaju položen ispit prirođenih osobina, te
Uvjerenje o položenom ispitu prirođenih osobina izdano od HKS-a, osim za
krvosljednike koji moraju imati i položen radni ispit.
Iznimno od odredbe stavka 2. ovoga članka, radi uvježbavanja za obavljanje
određenih radnji u lovu, mladi lovački psi mogu sudjelovati u lovu i bez
položenog ispita prirođenih osobina, do navršenih 18 mjeseci života.

Članak 3.

Pasmine lovačkih pasa u smislu ovoga Pravilnika koje se najčeš­će rabe u
Republici Hrvatskoj razvrstavaju se po skupinama:
– *terijeri:* njemački lovni terijer, foksterijer kratkodlaki i foksterijer
oštrodlaki;
– *jazavčari*: jazavčar kratkodlaki, jazavčar oštrodlaki, jazavčar dugodlaki i
jazavčar kunićar;
– *goniči*: istarski kratkodlaki gonič, istarski oštrodlaki gonič, posavski gonič,
dalmatinski pas, bosanski oštrodlaki gonič (barak), srpski gonič, trobojni
gonič, planinski gonič, slovački gonič (Kopov), tirolski gonič, alpski
brak-jazavčar, bigl i baset;
– *krvosljednici*: bavarski i hanoverski;
– *ptičari*: njemački ptičar kratkodlaki, njemački ptičar oštrodlaki, njemački
ptičar dugodlaki, pudlpointer, vajmarski ptičar, talijanski ptičar kratkodlaki,
talijanski ptičar oštrodlaki (spinon), mađarska vižla kratkodlaka, mađarska
vižla oštrodlaka, mali minsterlander, veliki minsterlander, epanjel breton,
kortalsov grifon, češki fousek, pointer, engleski seter, gordon seter i irski
seter,
– *donosači divljači*: labradorski retriver, zlatni retriver, retriver ravne dlake
i retriver kovrčave dlake;
– *dizači divljači*: engleski koker španijel, engleski špringer španijel, velški
špringer španijel, klamber španijel i njemački prepeličar.

Članak 4.

Ako se u Republici Hrvatskoj rabe u lovu pasmine lovačkih pasa koje nisu
navedene u članku 3. ovoga Pravilnika, smatrat će se lovačkim psima ako su kao
takvi evidentirani kod Međunarodne kinološke organizacije.

Članak 5.

Strani državljani u lovu na teritoriju Republike Hrvatske mogu koristiti lovačke
pse registrirane u zemljama iz kojih dolaze te s položenim ispitom prema
propisima njihovih zemalja.

III. BROJ LOVAČKIH PASA ZA LOV DIVLJAČI

Članak 6.

Lovoovlaštenik, pravna ili fizička osoba kojoj je povjereno pravo lova (u
daljnjem tekstu: ovlaštenik prava lova) je obvezatan za lovište kojim gospodari
imati lovačke pse u skladu s odredbama ovog Pravilnika.

Članak 7.

Lov sitne divljači čije tehnike lova zahtijevaju lovačkog psa ne može se
započeti i obavljati bez njega. Skupni lov sitne divljači čije tehnike lova
zahtijevaju lovačkog psa ne može se započeti i obav­ljati ako u njemu ne
sudjeluje najmanje jedan lovački pas na šest sudionika.

Članak 8.

Ovlaštenik prava lova je obvezatan za lovište kojim gospodari, u kojem se prema
propisu lovnogospodarske osnove ili programa uzgoja divljači planira odstrjel
krupne divljači, osigurati lovačkog psa koji ima položen radni ispit na krvnom
tragu.

Članak 9.

Lov pticama grabljivicama koje se koriste u sokolarenju (u daljnjem tekstu:
sokolarske ptice) može se obavljati samo ako je osiguran najmanje jedan pas
ptičar na pet vodiča sokolarskih ptica.

IV. UPORABA PASA

Članak 10.

Sitna se divljač lovi lovačkim psima ptičarima, dizačima i donosačima divljači,
terijerima i jazavčarima samo ako imaju položen ispit prirođenih osobina.
Lovačkim psima iz članka 3. ovoga Pravilnika dopušteno je loviti divlju svinju.
Lovačkim psima goničima s položenim ispitom prirođenih osobina dopušteno je
loviti zeca običnog, kunića divljeg, lisicu, čaglja, mačku divlju, kune i tvora.
Terijerima i jazavčarima s položenim ispitom prirođenih osobina dopušten je lov
jamarenjem uz iskapanje.

Članak 11.

Nije dopušteno rabiti lovačke pse noću, osim kod rada na krv­nom tragu.
Kao noćno vrijeme drži se razdoblje od dva sata nakon zalaska sunca do dva sata
prije izlaska sunca.
Lovački psi goniči mogu se rabiti u lovištu samo nakon dobivene pisane dozvole
ovlaštenika prava lova.
Goničima nije dopušteno loviti od 1. veljače do 1. kolovoza, a u lovištima gdje
ne obitava krupna divljač od 1. ožujka do 31. kolovoza.
Ostale pasmine lovačkih pasa mogu se rabiti tijekom cijele godine u lovu diljem
Republike Hrvatske u skladu s odredbom članka 52. stavka 1. Zakona o lovstvu.

Članak 12.

Radi obuke ili ispita lovačkih pasa tijekom godine ovlaštenik prava lova može u
lovištu kojim gospodari odrediti primjerenu površinu, ne manju od 100 ha, na
kojoj će se obučavati lovački psi, te će o tome izvijestiti susjedne ovlaštenike
prava lova i nadležno upravno tijelo u županiji za zajednička lovišta, odnosno
Ministarstvo poljoprivrede, šumarstva i vodnoga gospodarstva za državna lovišta.

Članak 13.

U svakom lovu, pojedinačnom ili skupnom, u kojem je propisana uporaba lovačkih
pasa u skladu sa Zakonom o lovstvu, moraju biti osigurane pasmine i broj pasa
prema odredbama ovoga Pravilnika.
Osoba koja rukovodi lovom (lovnik) dužna je odmah otkazati lov, odustati od
njega, odnosno prekinuti ga ako se lov ne odvija u skladu s uvjetima iz ovoga
Pravilnika.
Lovni inspektor, stručna osoba za provedbu lovnogospodarske osnove, lovnik i
lovočuvar dužni su nadzirati pravilno provođenje lova u skladu sa Zakonom o
lovstvu, te sprječavati svaki lov ako nije provođen prema uvjetima iz ovoga
Pravilnika.
Vlasnik i vodič lovačkog psa dužni su na zahtjev osoba iz stavka 3. ovoga članka
predočiti sve potrebite dokaze za postojanje uvjeta iz članka 2. stavka 2. ovoga
Pravilnika.

V. ISPIT PRIROĐENIH OSOBINA I RADNI ISPIT

Članak 14.

Ispit prirođenih osobina, ispit u radu na krvnom tragu za lovač­ke pse polaže se
na temelju Pravilnika HKS-a, u skladu s propisima Međunarodne kinološke
organizacije.

Članak 15.

Uporabljivost lovačkih pasa na krvni trag iskazuje se polaganjem radnog ispita
na krvnom tragu (umjetnom ili prirodnom).
Ako lovački pas ima položen radni ispit višeg stupnja od navedenog u ovom
Pravilniku, priznaje mu se tražena uporabljivost.
Ispiti iz stavka 2. ovoga članka polažu se kod HKS po propisima Međunarodne
kinološke organizacije.

Članak 16.

Na temelju položenog ispita (ispit prirođenih osobina, ispit u radu na krvnom
tragu) lovačkog psa izdaje se Uvjerenje u skladu s propisima Međunarodne
kinološke organizacije.
Uvjerenje iz stavka 1. ovoga članka izdaje HKS.
O izdanim uvjerenjima iz stavka 2. ovoga članka evidenciju vodi HKS razvrstano
po skupinama iz članka 3. ovoga Pravilnika.
Lovačkim psima koji su položili ispit prirođenih osobina i/ili radni ispit, u
skladu s propisima Međunarodne kinološke organizacije, prema propisima zemlje iz
koje dolaze, HKS će na zahtjev vlasnika psa izdati uvjerenje o položenom ispitu
prirođenih osobina i/ili radnom ispitu u skladu s odredbama ovoga Pravilnika.

VI. PRIJELAZNE I ZAVRŠNE ODREDBE

Članak 17.

Postupci započeti do stupanja na snagu ovoga Pravilnika, dovršit će se prema
odredbama ovoga Pravilnika.

Članak 18.

Danom stupanja na snagu ovoga Pravilnika prestaje važiti Pravilnik o pasminama,
broju i načinu korištenja lovačkih pasa za lov (»Narodne novine«, broj 87/02.).

Članak 19.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/06-01/25
Urbroj: 525-1-06-1
Zagreb, 23. svibnja 2006.

Ministar
**Petar Čobanković,** v. r.

Pravilnik, NN 62/2006-1500
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)